b'\n_START_ARTICLE_\nZgornja votla vena\n_START_PARAGRAPH_\nZgornja votla vena (latinsko vena cava superior) ali velika zgornja dovodnica je zgornja izmed dveh votlih ven venskega sistema, ki dovaja deoksigenirano kri iz zgornje polovice sistemskega obtoka v desni sr\xc4\x8dni preddvor. Je kraj\xc5\xa1a od spodnje votle vene in v naj\xc5\xa1ir\xc5\xa1em delu meri njen premer 24 mm. Le\xc5\xbei v sprednjem desnem zgornjem medplju\xc4\x8dju.\n_START_SECTION_\nZgradba in potek zgornje votle vene\xc2\xa0\n_START_PARAGRAPH_\nZgornja votla vena nastane za spodnjim robom prvega desnega rebernega hrustanca z zdru\xc5\xbeitvijo leve in desne brahiocefali\xc4\x8dne vene, ki drenirata kri iz zgornjih okon\xc4\x8din, o\xc4\x8di in vratu. Poteka vertikalno navzdol za prvim medrebrnim prostorom. Pred izlitjem v srce za drugim desnim rebernim hrustancem se ji pridru\xc5\xbei \xc5\xa1e vena azygos.\xc2\xa0_NEWLINE_Med zgornjo votlo veno in desnim preddvorom ni zaklopk zato se lahko pulzni val desnega preddvora in desnega prekata \xc5\xa1iri tudi po venskem sistemu vse do notranje jugularne vene \xe2\x80\x93 preko mi\xc5\xa1ice sternocleidomastoideus ga lahko vidimo kot jugularni venski pritisk.\xc2\xa0\n_START_SECTION_\nKlini\xc4\x8dni pomen\n_START_PARAGRAPH_\nZapora zgornje votle vene je lahko delna ali popolna. Navadno jo povezujemo z rakavimi obolenji, kot so rak plju\xc4\x8d, razsuti (metastatski) rak ali limfom. Zapora lahko vodi do pove\xc4\x8danih ven v glavi in vratu. Lahko se pojavijo zadihanost, ka\xc5\xa1elj, bole\xc4\x8dine v prsih in te\xc5\xbeave s po\xc5\xbeiranjem. Pembertonov znak je lahko pozitiven.*_NEWLINE_Pri regurgitaciji trilistne (trikuspidalne) zaklopke so pulzacije v venah lahko zelo mo\xc4\x8dne.\xc2\xa0_NEWLINE_*\xc4\x8clanek je le informativne narave \xe2\x80\x93 \xc4\x8de se vam pojavljajo ti simptomi, obi\xc5\xa1\xc4\x8dite zdravnika.'